A L’ATENCIÓ DE LA SRA MONTSERRAT MUNDI I MAS

ALCALDESSA-PRESIDENTA DE L’AJUNTAMENT DE SANT QUIRZE DEL VALLÈS

L’actual equip de govern de Sant Quirze (CiU-PSC-PP) ha endegat un conjunt de modificacions urbanístiques que poden representar una seriosa amenaça pel nostre entorn natural més proper i important: la Serra de Galliners. Tenint en compte que està en joc la qualitat mediambiental, paisatgística i ecològica d’un entorn local que, a més, és part fonamental de sistemes naturals d’abast supramunicipal, qui subscriu presenta la següent al·legació a l’acord del Ple municipal de data 27/06/2013 “Aprovació inicial de la Modificació puntual del Text Refós de les Normes Urbanístiques del PGO articles núm. 143, 185, 262, 266, 268, 273”.

AL·LEGACIÓ

La proposta d’acord aprovada recull la modificació d’usos de quatre articles de la Regulació específica de les zones del sòl no urbanitzable de les Normes Urbanístiques del Pla General d’Ordenació (PGO). Concretament, la modificació aprovada inicialment incorpora els següents usos a les tres zones del sòl no urbanitzable:

* Article 262 i 266 (Regulació de la zona d'interès agrícola, clau 8)

S’introdueixen els usos “*turisme rural* *i* *hoteler amb exclusió de la modalitat d’hotel apartament”.*

* Article 268 (Regulació de la zona d'interès forestal, clau 9),

S’introdueixen els usos “*restauració* *i* *turisme rural”*.

* Article 273 (Regulació de la zona d'interès ecològic, clau 10).

S’introdueixen els usos: “*restauració, turisme rural, hoteler amb exclusió de la modalitat d’hotel apartament, en masos i masies preexistents a l’aprovació del text refós del PGOU vigent, mitjançant Pla Especial”.*

En el darrers anys, el nostre Ajuntament ha anat adoptant un conjunt d’acords i decisions amb àmplies majories i fins i tot unanimitats respecte de la importància de preservar la Serra de Galliners. Per a Sant Quirze, la Serra de Galliners és un espai d’alt valor ambiental que representa el nostre “tresor” de poble més important. Però, alhora, la Serra de Galliners esdevé un tram importantíssim a protegir en el conjunt de sistemes més amplis de connectivitat biològica, paisatgística i natural. D’aquesta importància cabdal han nascut acords municipals com són, per exemple, les diferents declaracions de suport a la Via Verda Collserola-Sant Llorenç o bé el suport a la Declaració de Sant Celoni del Parc Agrari del Vallès. A nivell local han sorgit iniciatives ciutadanes de preservació i impuls d’espais concrets (Recuperació del Aiguamolls de Can Ponsic, regeneració de trams de riera de la Betzuca o el propi Camí Verd).

La importància ecològica de la Serra de Galliners s’ha vist també recollida en documents de planejament supramunicipal (el propi Pla Territorial Metropolità de Barcelona la qualifica com espai de protecció especial pel seu interès natural i agrari) i ha rebut el suport d’administracions com el Consell Comarcal o d’altres ajuntaments de la nostra comarca que, o bé formen part de sistemes naturals més amplis, o bé han entès la importància de la nostra Serra de Galliners pel conjunt del territori. La introducció d’usos turístics al sòl no urbanitzable contradiu allò establert pel planejament superior, sobretot perquè al sòl agrícola i forestal els nous usos no es limiten als edificis ja existents. D’altra banda, Sant Quirze no té aprovat l’obligatori Catàleg de masies, on es determinen les raons per rehabilitar i/o reconstruir qualsevol d’aquestes edificacions.

Les diferents forces polítiques que formen l’Ajuntament de Sant Quirze històricament s’han compromès en els seus programes electorals i donant suport explícit a declaracions i documents sorgits de la societat santquirzenca, a posar els instruments, mitjans i voluntats per preservar la Serra de Galliners. Malgrat tot, i malauradament, l’equip de govern municipal (CiU-PSC-PP) el juliol de 2012 va votar en contra de la proposta de JUNTS per SANT QUIRZE per executar allò previst al Pla General d’Ordenació i redactar els Plans Especials de les unitats de paisatge, que servirien per dotar de cobertura legal la protecció i gestió de la Serra de Galliners.

Els darrers anys, els veïns i veïnes de Sant Quirze no han pogut decidir si volen la instal·lació d’una estació de servei a l’aparcament del Centre Comercial Alcampo; no han pogut decidir si volen que COBEGA esdevingui un nou pol d’accés al municipi amb sòl comercial, hoteler i de serveis; no han pogut decidir si la façana de Sant Quirze del Vallès vers la C-58 ha d’esdevenir un front comercial; no ha pogut decidir si era pertinent iniciar la requalificació de Can Corbera. La ciutadania té dret a decidir si vol preservar la Serra d’activitats econòmiques de caire turístic i un procés d’informació pública només possibilita la presentació d’al·legacions a una proposta preestablerta. Atès que aquesta Modificació puntual, entre d’altres, afecta al patrimoni natural més important del municipi, no només com a element simbòlic i espai de lleure pel veïnat, sinó també com a peça clau de la matriu territorial vallesana, la ciutadania hauria de tenir l’oportunitat de poder debatre sobre la preservació de la Serra de Galliners.

Per tant, us DEMANO mitjançant la present al·legació que una decisió tan important pel municipi i que afecta al patrimoni comú de tots els veïns i veïnes de Sant Quirze, sigui adoptada amb una àmplia participació del veïnat i dels sectors implicats. Aquesta petició la realitzo amb la legitimació que em dóna tant els més mínims exigibles de democràcia participativa i el que es coneix com a “dret a ciutat” en l’àmbit urbanístic, així com el que assenyala l’article 8.1 del Decret legislatiu 1/2010 del Text refós de la Llei d’urbanisme de Catalunya que diu en el seu literal *“Es garanteixen i s'han de fomentar els drets d'iniciativa, d'informació i de participació de la ciutadania en els processos urbanístics de planejament i de gestió*”.

Signat: Data:

Nom: ..................................................

DNI: ....................................................

Adreça: ................................................